
РЕПУБЛИКА СРБИЈА

КОЛУБАРСКИ УПРАВНИ  ОКРУГ

Ваљево, Карађорђева 31

тел: 014/221-655, факс 014/227-466

___________________________________________________________________________________

Ваљево: 17.05.2013. год.

Број:909-03-00003/2013-01
З А П И С Н И К
Са Треће седнице Савета Колубарског управног округа, одржане 17.05. 2013. године са почетком у 10.00 часова у Колубарском управном округу, код  начелника округа.

Присутни:

1.мр Војислав Јовановић, начелник Колубарског управног округа, 

2. Миодраг Старчевић, председник општине Љиг,

3. Живорад Бојичић,  председник општине Лајковац,

4. Драган Гавриловић, председник општине Мионица,

5. мр Селимир Манојловић, помоћник градоначелника Ваљева

6., Милан Симић, заменик председника општине Осечина,

7. Саша Спасић, члан Већа општине Уб,

8. Милан Михаиловић, начелник Одељења за ванредне ситуације Ваљево,

9. др Владимир Кривошејев, директор Народног музеја Ваљево и

10.Драган Јанковић, секретар Савета и  записничар.

На  почетку седнице, мр Војислав Јовановић, начелник округа и домаћин скупа,  је поздравио  присутне, констатовао да постоји кворум за рад, и отворио Трећу седницу.  

Председавајући је предложио ДНЕВНИ РЕД,  који је једногласно прихваћен, са следећим тачкама:

1. Разматрање активности за реализацију пројекта "Запослимо Србију" Канцеларије за сарадњу с дијаспором и Србима у региону, Владе Републике Србије;  


2. Регионални рад Народног музеја Ваљево;


3.  Предлог Закључка за формирање Окружне службе хитне медицинске помоћи; 


4. Упознавање са кампањом Министарства унутрашњих послова РС,  за спречавање пожара на отвореном простору и шумских пожара у сезони 2013. године;


5.  Разно.


I. Начелник Колубарског управног округа, као председавајући, је упознао присутне са договором са Какцеларијом за сарадњу с дијаспором и Србима у региону, да присуствују данашњој седници и упознају председнике општина и Градоначелника са акцијом  "Запослимо Србију", али да због обавеза нису могли да дођу и присуствују седници. Такође је рекао да је радни материјал и образац за попуњавање већ достављен свим локалним самоуправама. Општине Љиг и Лајковац су доставиле своје упитнике Канцеларији, и аплицирале за одређене пројекте, а да је потребно да то учине и друге самоуправе. Предложио је да припреме још предлога и доставе Канцеларији, што је прихваћено. Заменик председника Осечине је рекао да су и они данас послали своје попуњене упитнике и аплицирали за одређена средства. Дискусије више није било. 

II. Уоквиру друге тачке дневног реда начелник је упознао присутне са податком да су 4 институције из Ваљева постале институције од националног интереса, и то: Модерна галерија, Галерија "Мића Трнавац", Библиотека и Народни музеј. Говорио о значају и резултатима Народног музеја Ваљево, у претходном периоду. 


Затим је реч дао директору народног музеја, др Владимиру Кривошејеву, који је у свом излагању рекао: У Европи је током последњег квартала 20. века уочен такозвани музејски бум који се одражавао отврањем великог броја нових разноврсних, малих и великих музеја, од којих су многи оснивани у малим срединама. Разлог за то је нова димензија коју је добила музејска делатност. Поред обавеза усмерених ка заштити културних добара и едукацији сада се све већа пажња поклања и доживљају посетилаца, развоју понуда културног туризма али и формирању и очувању локалног идентитета. Међутим, тај процес се није одиграо у Србији,  због кризе и заустављене транзиције током 90-тих година 20. века,  која се,  бар када је култура у питању, пренела и на прве деценије 21. века. Због тога данас у Србији око 70% јединица локалне самоуправе нема своје музеје. То доводи до нефункционалности националне музејске мреже у целини. Тиме је, што се тиче националног интереса, отежана, а у пракси и у многоме онемогућена делатност евиденције и заштите покретних културних добара, а што се тиче локалних интереса, онемогућен процес формирања и очувања локалног односно локалних идентитета. Механизми за превазилажење овог проблема су формално правно успостављени почетком 90-тих година, са почетком транзиције, али, како је већ наглашено, транзиција је заустављена и и те формално правне могућности нису заживеле у пракси. Формално правне погодности су засноване на Закону о културним добрима и састоје се од следећег:

-Закон предвиђа постојање територијално матичних музеја, надлежних за територију више општина; сходно томе Народни музеј Ваљево је именован за територијално матични за све све општине Колубарског округа.

-Закон предвиђа да музеји могу да отварају своја одељења (као и да врше надзор над радом већ постојећих мањих музеја као и збирки различитог статуса, на територији свога деловања. 

Наведене могућности су имале за циљ формирање функционалне музејске мреже на територији целе државе, али због већ помињаних околности нису донети додатни подзаконски прописи (а није начињен ни низ других пратећих корака) који би омогућили реализацију замишљенога у пракси. Зато музејска одељења нису заживела, музејска мрежа није изграђена, културна добра пропадају, а локални идентитети се губе.

Упркос наведеном постоје изузеци, али они су веома ретки, и засновани не на системским решењима, већ на локалним самоиницијативама заснованим на директним контактима музеја и јединица локалне самоуправе. У овом тренутку једини изузеци су музејско одељење Градског музеја Суботице отворено у Бачкој Тополи и музејско одељење Народног музеја Ваљево отворено у Осечини (ту, при музејском одељењу постоји завичајна збирка, али и идеја која је управо у разради да се одељење додатно развије у правцу формирања Музеја шљиве, као чувара бренда и локалног идентитета. 
Ти изузеции би требали да представљају практичан модел за отварање музејских одељења и у другим општинма Колубарског округа. 

Након излагања директора, др Кривошејева, начелник је предложио да директор Музеја посети све општине и разговара о могућностима отварања одељења Музеја сваке општине посебно, што је једногласно прихваћено. У својој дискусији  Милан симић, заменик председника општине Осечине,  говорио је о доброј сарадњи са Народним музејом Ваљево, и плановима за унапређење одељења Музеја у Музеј шљиве. У дискусији су учествовали и остали чланови савета. 


III. Начелник округа је образложио Предлог закључка за оснивање Регионалне хитне медицинске помоћи. Подсетио је да се на Првој седници Савета разговарало и договорио план деловања, али да није донет закључак. Због тога сада треба да донесемо Закључак, како би наставили активности на његовој реализацији. У дискусији су учествовали и Милан Михаиловић, Миодраг Старчевић, Живорад Бојичић, Селимир Максимовић и Милан симић. Закључак је једногладно усвојен.  


IV. Председавајући је дао реч Милану Михаиловићу, начелнику Одељења за ванредне ситуације,Ваљево, како би присутне упознао са кампањом Министарства унутрашњих послова РС,  за спречавање пожара на отвореном простору и шумских пожара у сезони 2013. године. Навео је податке о броју пожара у Колубарском округу у 2012. години, као и о најчешћим изазивачима. Говорио је и о велим пожарима у Србији, којих, на срећу, није било на подручју округа. Затим је навео да припремају летак, који ће се делити деци по школама и у Месним канцеларијама, али да је потребно да се одштампају. Начелник округа је узео на себе обавезу штампања летка. Михаиловић је потом обавестио присутне да ће се наредних дана одржати састанак са представницима локалних самоуправа, у Полицијској управи у Ваљеву, на коме ће се говорити превентиви на заштити и спречавању пожара. Делимир Максимовић је у дискусији навео да је обезбеђење воде за гашење пожара веома важно. Због тога треба размишљати о изградњи мањих акумулација. драган Гавриловић, председник општине Мионица, навео је да је стим у вези, упутио допис Шумској управи "Борања" око уређења против-пожарног пута Брежђе-Маљен, који је непроходан на појединим деоницама, и да то потребно решити, како би имали приступ великим комплексима шума на Маљену. 

Такође је тражио да се извори који се налазе на земљишту ШУ "Борања", уступе на коришћење мештанима за напајање стоке. Михаиловић је прихватио да учествије у разговорима са Шумском управом. Упозорење је саставни део записника.


Дискусије више није било.


V. Под разно начелник округа предложио је да се размотри Предлог Закључка којим Савет Колубарског управног округа предлаже Скупштини  при​вред​ног дру​штва Ре​ги​онал​ни цен​тар за упра​вља​ње от​па​дом "Еко-там​на​ва" д.о.о. Уб, да формира Савет Пројекта, као саветодавни орган, за реализацију пројекта изградње Регионалног центра за управљање отпадом "Каленић". У Закључку се предлаже да чланови Савета Пројекта буду, по функцији, Градоначелник Ваљева и председници свих општина, оснивача "Еко-Тамнава".  Навео је да је после састанка одржаног на Убу, 02. априла 2013. године, и обављених консултација са Министарством енергетике, као и препорука Европске комисије у Србији,  дошло до потребе да се оснује Савет пројекта. Саша Спасић, члан Већа општине Уб, у својој дискусији говорио је о одржаном састанку, коме су присуствовали, поред представника општине Уб и Привредног друштва "Еко-Тамнава" и представници Европске комисије, као и представници градова Ужице и Пирот, који такође раде на пројектима депонија, и на коме су представници Европске Комисије инсистирали на да се усвоји нова управљачка стратегија Пројеката. Све ово иде у прилог потреби формирања Савета пројекта. У дискусији су учествовали и остали чланови Савета округа. На крају дискусије Закључак је једногласно усвојен. 

Заменик председника општине Осечина, Милан Симић, поздравио је активну политику Колубарског управног округа и начелника округа у односу према регионалним пројектима, као што су депонија у Каленићу, хидро-систем "Ровни-Колубара". Предложио је да се у наредном периоду разговара и о помоћи Града и општина округа Регионалном здравственом центу Ваљево, око реновирања Неуролошког одељења ваљевске болнице, које је у веома лошем стању. Предлог је прихваћен.


Предлога и питања више није било.
      
Седница је завршена у 11.30 сати.
          Председник                                                                   Записник  водио,

        Савета округа                                                                   секретар Савета 

            мр Војислав Јовановић                                                          Драган  Јанковић                                                                                                                
